《自黄县至宁海州道中作 其三》
清代·雷浚

四更山月落，星光淡原野。仆夫恃谙练，驱驴出道左。

昏黑望前林，明白顾后火。行行阻深涧，对岸高砐硪。

鸡鸣知逼村，覛路无一可。路旁似有人，呼之乃树也。

蹇驴啮径草，我稳山辎坐。此时脱遇盗，倾刻当无我。

东岭透朝霞，西岭烟雾锁。四顾默无言，一身万峰裹。

作者简介：雷浚，字深之，吴县人。诸生。有《道福堂集》。